PLANB มั่นใจรายได้โต 20% หลังธุรกิจสื่อโฆษณาโตต่อเนื่อง-ลุยขยายจอดิจิตอลเพิ่ม 90 แห่ง
PLANB มั่นใจรายได้โต 20% หลังธุรกิจสื่อโฆษณาโตต่อเนื่อง-ลุยขยายจอดิจิตอลเพิ่ม 90 แห่ง พร้อมทุ่มงบกว่า 1,500 ลบ. ขยายลงทุนตปท. 
15 ก.ย. 2560

นายวัชรพงศ์ ลีโทชวลิต นักลงทุนสัมพันธ์ บริษัท แพลน บี มีเดีย จำกัด (มหาชน) หรือ PLANB เปิดเผยว่า บริษัทมั่นใจรายได้ปีนี้จะเติบโตราว 15-20% จากธุรกิจสื่อโฆษณานอกที่อยู่อาศัยที่มีการเติบโตอย่างต่อเนื่อง และธุรกิจสปอร์ตมาร์เก็ตติ้ง บริหารสิทธิประโยชน์ของสมาคมกีฬาฟุตบอลแห่งประเทศไทย (สมาคมฟุตบอลฯ) จะสามารถรับรู้รายได้ในปีนี้ราว 130 ล้านบาท ส่งผลทำให้อัตรากำไรขั้นต้นปีนี้น่าจะมากกว่า 35% จากปีก่อนอยู่ที่ 33% และอัตรากำไรสุทธิก็จะดีกว่าปีก่อน จากปีก่อนอยู่ที่ 14%
ทั้งนี้ ในครึ่งปีหลังนี้บริษัทฯ ยังคงขยายจอดิจิตอลอย่างต่อเนื่อง โดยจะเน้นไปยังพื้นที่ต่างจังหวัด ที่คาดว่าจะขยายจอภาพดิจิตอลเพิ่มเป็น 90 แห่ง จากปัจจุบันบริษัทมีจอภาพดิจิตอล มากกว่า 300 แห่ง แบ่งเป็นในกรุงเทพฯ ราว 220 แห่ง และอีก 63 แห่งในพื้นที่ต่างจังหวัด วางงบลงทุนขยายจอภาพดิจิตอล 300-400 ล้านบาท
โดยคาดว่าปีนี้พื้นที่โฆษณา (Capacity) จะสามารถเติบโตได้ราว 10% ขณะที่ไตรมาส 4/60 โดยปกติเป็นช่วงของไฮซีซั่นของธุรกิจ แต่ด้วยปัจจัยในประเทศในช่วงเดือนต.ค.นี้ อาจจะส่งผลกระทบต่ออัตราการใช้พื้นที่สื่อโฆษณาเล็กน้อย ซึ่งยังไม่สามารถประเมินได้ แต่อย่างไรก็ตามทั้งปีบริษัทฯคาดว่าจะเฉลี่ยไม่น้อยกว่า 70%
สำหรับการขยายการลงทุนในต่างประเทศ ในธุรกิจสื่อโฆษณาภายนอกที่อยู่อาศัย ปัจจุบันบริษัทอยู่ระหว่างเจรจากับพันธมิตรจำนวน 3 รายในประเทศมาเลเซีย และเวียดนาม คาดว่าน่าจะเห็นความชัดเจนในปลายปีนี้ถึงต้นปีหน้า โดยน่าจะเข้าไปถือหุ้นร่วมกันพันธมิตรท้องถิ่นไม่น้อยกว่า 50% เพื่อให้มีสิทธิในการเข้าไปบริหาร ซึ่งจะช่วยหนุนเป้าหมายสัดส่วนรายได้จากต่างประเทศที่ระดับ 15-20% ในปี 63 จากปัจจุบันมีสัดส่วนรายได้ในต่างประเทศเพียง 1%
อย่างไรก็ตามบริษัทฯ วางงบลงทุนดังกล่าวไว้ที่ 1,500-1,800 ล้านบาท “ต่างประเทศเรามีการขยายการลงทุนไปแล้วราว 4 ประเทศ ประกอบไปด้วย มาเลเซีย,อินโดนีเซีย,ลาว และฟิลิปปินส์ ซึ่งเราก็มีแผนที่จะขยายการลงทุนอย่างต่อเนื่อง โดยเราตั้งเป้ารายได้จากต่างประเทศจะเพิ่มเป็น 20% ในปี 63 หรือคิดเป็น 1,000 ล้านบาท ซึ่งจะส่งผลให้รายได้ในปี 63 จะเติบโตแตะ 5,000 ล้านบาท ได้ตามเป้าหมาย” นายวัชรพงศ์ กล่าว